b'\n_START_ARTICLE_\nKlinci (Lu\xc5\xa1tica)\n_START_PARAGRAPH_\nSelo Klinci jedno je od naseljenih mjesta na Lu\xc5\xa1tici, najve\xc4\x87em crnogorskom poluotoku koje se nalazi na ulazu u Bokokotorski zaliv. Dvije tre\xc4\x87ine poluotoka, pa tako i selo Klinci, administrativno pripada Op\xc4\x87ini Herceg Novome._NEWLINE_Klinci se nalaze na nadmorskoj visini od 180 metara. Rije\xc4\x8d je o selu razbijenog tipa i sastoji se od dva zaseoka. Selo dominira nad \xc4\x8ditavim podru\xc4\x8djem pru\xc5\xbeaju\xc4\x87i impresivan vidik na otvoreno more, uz panoramu Radovani\xc4\x87a, uvale \xc5\xbdanjic, ostrva Mamula, ulaza u Bokokotorski zaliv i zale\xc4\x91e Herceg Novog. _NEWLINE_Selo Klinci i okolina predstavljaju sna\xc5\xbean kontrast pitomog mediteranskog i grubog kr\xc5\xa1kog krajobraza._NEWLINE_Pretpostavlja se da je selo nastalo jo\xc5\xa1 u 15. stolje\xc4\x87u, a da je ime dobilo po prezimenu prve naseljene obitelji \xe2\x80\x93 Klin\xc4\x8di\xc4\x87, koja se spominje i u spisima Kotorskog arhiva._NEWLINE_"Postanak sela se gubi u nedoglednoj pro\xc5\xa1losti. Neka od dana\xc5\xa1njih plemena se spominju u "Op\xc4\x87oj \xc4\x8ditulji lu\xc5\xa1ti\xc4\x8dkoj", koja se \xc4\x8duva u manastiru Savini, a napisana je na po\xc4\x8detku 18. stolje\xc4\x87a" - pi\xc5\xa1e Sava Naki\xc4\x87enovi\xc4\x87._NEWLINE_U selu Klinci \xc5\xbeivi danas pedesetak mje\xc5\xa1tana ili 8 stalno naseljenih obitelji - Kalu\xc4\x91erovi\xc4\x87i, Radovi\xc4\x87i, Popovi\xc4\x87i - u oko 15 stambenih ku\xc4\x87a._NEWLINE_Obitelji se prete\xc5\xbeno bave turizmom, poljoprivredom, a preci su bili mahom pomorci._NEWLINE_U ovom kroz prethodna stolje\xc4\x87a dobro razvijenom selu otvorena je prva lu\xc5\xa1ti\xc4\x8dka osnovna \xc5\xa1kola na narodnom jeziku, 1878. godine.\n_START_SECTION_\nPrirodni svijet\n_START_PARAGRAPH_\nKlinci su mjesto mediteranskih kultura, masline, nara, lovora.\n_START_SECTION_\nTurizam i gospodarstvo\n_START_PARAGRAPH_\nStanovnici Klinaca kroz povijest su se bavili pomorstvom, kao i poljoprivredom. _NEWLINE_Danas se bave etno turizmom i proizvodnjom doma\xc4\x87e hrane. Za selo, kao i za Lu\xc5\xa1ticu, karakteristi\xc4\x8dni su sir, pr\xc5\xa1ut, maslinovo ulje._NEWLINE_Klinci Village Resort je hotelski kompleks na imanju obitelji Kalu\xc4\x91erovi\xc4\x87, sagra\xc4\x91enom u 18. stolje\xc4\x87u, koje se sastoji iz nekoliko objekata: hotela, muzeja, konobe, su\xc5\xa1are za meso, magazina za \xc4\x8duvanje vina i maslinovog ulja, dva bazena, dva seoska trga i tri ulice.\n_START_SECTION_\nArhitektura\n_START_PARAGRAPH_\nArhitektura Klinaca karakteristi\xc4\x8dna je za Lu\xc5\xa1ticu. Poku\xc4\x87stvo koje se u domovima u tom selu nalazi dono\xc5\xa1eno je stolje\xc4\x87ima iz svih krajeva svijeta gdje su vi\xc4\x8dni lu\xc5\xa1ti\xc4\x8dki  pomorci i\xc5\xa1li, pa su ove ku\xc4\x87e pravi mali etno muzeji sa vrijednim kolekcijama, od portreta predaka pomoraca, do egzoti\xc4\x8dnih predmeta sa drugog kraja svijeta.\n_START_SECTION_\nSpomenici\n_START_PARAGRAPH_\nPet hramova u ovom pitomom mjestu koji su posve\xc4\x87eni svetom arhan\xc4\x91elu Mihovilu, svetom Savi, svetom Pantelejmonu, svetom Tripunu i svetom Haritonu ispovjedniku._NEWLINE_Crkva svetog arhan\xc4\x91ela Mihaela, sazidana je 1670. godine, a natpis sa ikonostasa otkriva da je on rad Rafaila Zografa iz 18. stolje\xc4\x87a._NEWLINE_U crkvi se nalazi Triod, u kome se pominje \'Stefan od grada Skadra\', odnosno Stefan Skadarnik - tiskar iz 16. stolje\xc4\x87a, kao i Zbornik kojeg je napisao erdeljski mitropolit Genadije 1580. godine. Ovdje se stolje\xc4\x87ima \xc4\x8duva i nekoliko ru\xc4\x8dnih kri\xc5\xbeeva, srebrnih sa drvenim minijaturama, donijetih iz Jeruzalema._NEWLINE_Crkva sv. Tripuna u Klincima, jedna od najzanimljivijih lu\xc5\xa1ti\xc4\x8dkih crkava. Nalazi se na prirodnom uzvi\xc5\xa1enju s koga se otvara pogled na more i unutarnji dio Bokokotorskog zaljeva. Skromna je po izgledu i proporcijama, jednobrodna. Po\xc4\x8detkom 20. stolje\xc4\x87a obnovio je Rade Kalu\xc4\x91erovi\xc4\x87 iz Klinaca. 1953. djelimi\xc4\x8dno je o\xc4\x8di\xc5\xa1\xc4\x87en ostatak crkvene freske._NEWLINE_Od identificiranih arheolo\xc5\xa1kih nalazi\xc5\xa1ta (prema navodima iz knjige \'22 sage o Herceg Novom\', Lazara Seferovi\xc4\x87a) vrijedi spomenuti anti\xc4\x8dke nalaze obala, te gomile i gradine iz prapovijesti i ranog srednjeg vijeka.'